**Pokyny k vypĺňaniu prihlášky na VŠ**

*Pokyny pre maturantov k vypĺňaniu prihlášky na VŠ v Slovenskej republike (v prípade, ak ste si vybrali školu v ČR obráťte sa na výchovnú poradkyňu)*

Prihláška na VŠ môže byť formou tlačiva (papierová) alebo elektronická. Za obidve si VŠ účtuje administratívny poplatok (elektronická je obvykle lacnejšia, ale nie všetky školy ju majú).

Vysvetlenia k vypĺňaniu tlačiva: Potrebné tlačivo: Prihláška na vysokoškolské štúdium, bakalárske – prvý stupeň alebo spojené – prvý a druhý stupeň v jednom celku (aktuálne tlačivo nájdete aj tu na stránke našej školy, stačí ho len vytlačiť):

* nevhodné - prečiarknite pravítkom, nie „voľnou rukou“
* údaje, ktoré nemáte overené alebo neviete ako ich vyplniť – zapíšte do prihlášky ceruzkou a poraďte sa s výchovnou poradkyňou !!!
* pred odovzdaním prihlášok si skontrolujte, či sú vyplnené v súlade s pokynmi
* prihlášku vyplňte čitateľne veľkým tlačeným písmom
* uveďte presný názov VŠ, fakulty, študijného programu – vyplňte radšej ceruzkou a správnosť si overte u výchovnej poradkyne
* hláste sa na bakalársku formu štúdia (pozor, sú aj výnimky, je potrebné formu štúdia si overiť)
* zistite počet prihlášok na jednu fakultu, t. j. zistite, či je možné uviesť na jednej prihláške viac fakúlt, študijných programov
* doplňte jazyk v prípade, ak prijímacie pohovory sú aj z cudzieho jazyka a nejdete ho študovať ako študijný program
* v položke **Forma štúdia** treba doplniť slovom denná alebo externá podľa informácie o možnostiach štúdia
* v položke **Metóda štúdia** doplňte slovom prezenčná alebo dištančná, alebo kombinovaná podľa informácie o možnostiach štúdia
* predmety vypisujte podľa vysvedčenia, vpisujete koncoročné známky z prvého, druhého a tretieho ročníka, ak pokyny VŠ nie sú iné - správanie sa nepíše
* nezabudnite uviesť prílohy, ak ich VŠ žiada (napr. životopis, overenú kópiu vysvedčenia, umiestnenia na súťažiach a olympiádach...)
* v kolónke údaje o maturitnej skúške – uveďte prihlásené predmety + úroveň v prípade CJ
* životopis by mal byť štruktúrovaný, ak daná VŠ nevyžaduje inú formu
* nezabudnite nalepiť ústrižok poštového poukazu o zaplatení poplatku za prijímacie konanie alebo výpis z účtu pri bankovom prevode na účet fakulty (kópiu si odložiť)
* nezabudnite na podpis a dátum na 3. strane prihlášky
* zistite, či vami zvolená VŠ vyžaduje potvrdenie od lekára (napr. niektoré učiteľské študijné odbory vyžadujú potvrdenie od logopéda, že nemáte chybu reči)
* podľa požiadaviek VŠ si urobte kópie vysvedčení zo strednej školy, ktoré dáte overiť u notára alebo na matrike na obecnom či mestskom úrade (táto služba je spoplatnená)
* údaje neprepisovať a nezatierať, ak sa pomýlite musíte vypísať nové tlačivo !!!
* vyplnenú prihlášku s vysvedčeniami dáte na overenie výchovnej poradkyni, ktorá skontroluje Vaše osobné údaje, známky, vpíše priemery (na 2 desatinné miesta) a následne Vám dá pečiatku školy na prihlášku
* pokiaľ prihlášku na VŠ neodnesiete osobne, odporúčam ju poslať ako doporučený list!!!

Cenné rady a odporúčania :

* prázdne tlačivo ako aj vzor vyplnenej prihlášky na VŠ nájdete na stránke našej školy
* vyplnenie prihlášky si nenechávajte na poslednú chvíľu
* ustrážte si termín jej podania
* užitočné informácie o VŠ nájdete na internetových stránkach

[www.vysokeskoly.sk](http://www.vysokeskoly.sk/)

[www.vysokeskoly.cz](http://www.vysokeskoly.cz/)

<https://www.portalvs.sk/sk/>

Vysvetlenia k vypĺňaniu elektronickej prihlášky na VŠ:

* ak sa nachádza na stránke školy odkaz: *Postup podania elektronickej prihlášky*, musíte si ho pozorne prečítať, najlepšie aj vytlačiť a podľa neho postupovať
* kliknete si na elektronickú prihlášku na webovej stránke VŠ, na ktorú chcete ísť študovať
* zaregistrujete sa – meno, priezvisko, číslo občianskeho preukazu, rodné číslo, mail
* na mail vám bude spätne zaslané prihlasovacie meno a heslo pod, ktorým sa budete musieť do 24 hodín prihlásiť a vypísať elektronickú prihlášku
* postup vypĺňania je taký istý ako pri tlačenej podobe prihlášky
* zvyčajne treba vypísanú elektronickú prihlášku po úspešnom zaevidovaní v informačnom systéme VŠ vytlačiť, podpísať, potvrdiť strednou školou, doložiť potrebné dokumenty a tlačivá, ktoré príslušná VŠ vyžaduje a odoslať poštou na adresu fakulty spolu s priloženou kópiou dokladu o zaplatení poplatku za prijímacie konanie a s podpísaným tlačivom: Udelenie súhlasu so spracovaním osobných údajov (tlačivo je uverejnené na mieste, kde je aj elektronická prihláška).
* ak máte akékoľvek nejasnosti je potrebné informovať sa na webovej stránke príslušnej VŠ alebo telefonicky na študijnom oddelení VŠ, či je potrebné odosielať prihlášku aj v elektronickej, aj v tlačenej podobe, alebo stačí len v elektronickej podobe

Základné údaje o našej škole :

Názov školy: Stredná odborná škola pedagogická blahoslavenej Laury

Ulica a číslo: Jána Hollého 9

Mesto: Trnava

PSČ: 917 01

Kód strednej školy: 031825451

 Kódy pre jednotlivé študijné odbory :

7646 M vychovávateľsko-opatrovateľská činnosť

7649 M učiteľstvo pre materské školy a vychovávateľstvo

7661 M sociálno-výchovný pracovník

7669 M pedagogické lýceum

Pokyny pre bývalých absolventov k vypĺňaniu prihlášky na VŠ:

* pri vypĺňaní prihlášky na VŠ dodržujte vyššie uvedené pokyny, pričom dávajte POZOR na odlišnosti
* položku **Kód strednej školy** vypĺňa len uchádzač maturujúci v tomto školskom roku (2018/2019), uchádzač, ktorý vykonal maturitnú skúšku v predchádzajúcich rokoch túto položku **NEVYPĹŇA!!!**
* v prípade uchádzačov, ktorí maturovali v predchádzajúcich školských rokoch, a ktorí k prihláške priložia overené fotokópie všetkých výročných vysvedčení zo strednej školy a vysvedčenia o maturitnej skúške, nie je potrebné potvrdzovať správnosť údajov strednou školou